《倚楼》
宋代·郭祥正

官闲何所之，倚楼纵远目。田畴耒耜出，高下春雨足。

人家有生意，慰我苦幽独。忆昨水沴馀，海气荡坤轴。

蛟龙坼川原，舟楫造溪谷。禾麻安更论，未能保骨肉。

有子杀为食，何以厚风俗。上赖天子圣，诏书勤抚育。

虽使发仓廪，饱岁实无畜。郡县徒仓黄，论丁具糟粥。

所救无几何，往往委沟渎。今兹气候正，逋民稍来复。

楚风重祠庙，才归竞巫祝。此物岂有灵，焉能助丰熟。

渺思济时策，慎择良宰牧。金缯斥诛求，教化行比屋。

祖宗德泽深，万岁长沐浴。题诗起高兴，飘然跨鸿鹄。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。